Document ID: /roh_data/filtered/fineweb-2-filterrobots_roh.jsonl.gz/43143

Malgrà la trid’aura èn tuttina insaquantas persunas vegnidas a festivar.
Uss sun jau schont fitg mirvegliusa, co la plazza è gartegiada suenter tantas midadas
Quai di ina visitadra da la festa d’inauguraziun da la plazza Alexander. Per part saja stà sgarschaivel, insumma betg bel, la plazza Alexander. Uss dentant, uss saja vegnì fitg bel, agiunta ella.
In um, ch’è gist vi dad examinar il nov bigl cun tiblas, è er cuntent cun la nova plazza, bain, i saja vegni detg bel. Sia dunna di:
Ed ils uffants han segir er plaschair da quest bigl
Propi, ils uffants na pon betg spetgar sin la bell’aura. «Jetzt kum usa do, es regnet und isch kalt», ston las mammas clamar suenter als pitschens durant che lezs provan or tge che capita sch’els stattan sin ina da las tiblas u sch’els pon currer e siglir tras e tranter ils radis d’aua senza laschar tutgar.
Nov bigl da baiver
Sper il bigl da tiblas hai era dà in nov bigl da baiver. E quel stat entamez in nov tumbin che mussa il Mühlbach. «Quai è bel ch’ins auda puspe il Mühlbach», di ina dunna a sia collega. Schont dapi probablamain 800 onns va il Mühlbach, il canal industrial artifizial, amez tras la citad, amez tras la via da la posta. Oz per gronda part sutterran. «Dentant quai na sa quasi nagin, er blers da Cuira na san betg quai.»
Pled d'inauguraziun dal cusseglier da la citad Tom Leibundgut
Auters visitaders èn probabel er vegnids per tadlar il pled d’inauguraziun dal cusseglier da la citad Tom Leibundgut. Quel ha fatg curt. Engrazià a la firma Straub che ha finanzià il bigl, engrazià als pajataglias che han pussibilità la renovaziun e suttastritgà las attracziuns da la nova plazza. In gieu d’aua per ils uffants, cultura per ils interessads cun las flurs lotus da Not Vital e da nov er dapli spazi per baiver in café.
Dapli spazi per baiver in café
In café avant la porta dad Alexander Kuoni (1842-1888), impressari, architect emprestanum da la plazza Alexander. El ha construi l’onn 1870 la via Alexander sin agens custs ed ha bajegià tar la cruschada cun la via Otto sia chasa dad abitar. Quella è dentant vegnida remplazzada l’onn 1982 tras in nov bajetg.
Zona bain visitada
Anc auters èn vegnids a visitar ils numerus stans, ils quizs, gieus e las preschentaziuns. Tut quai ha procurà persuenter, che la nova zona da scuntrada «City» da la citad è propi stada ina zona bain visitada, uschia ch’ins n’ha per part gnanc propi vesì co che la nova plazza vesa or – senza la festa.